Lars Aagaard (M), 2025-02-20:
Tak for ordet.
Og det er dejligt at se ordføreren fra Dansk Folkeparti i salen.
Forslaget handler om at fremme solceller på offentlige og industrielle tage og at undgå solceller i naturen.
Jeg er enig med Dansk Folkeparti i, at vi skal benytte tagarealer til solceller, og at vi skal fjerne uhensigtsmæssige barrierer og byrder.
Til gengæld er det ærgerligt, at Dansk Folkeparti ønsker at standse udbygningen af markanlæg.
Lige nu arbejder regeringen for at sikre rammevilkår, der kan understøtte en effektiv grøn omstilling.
Her er solceller på marker et vigtigt redskab.
De har lavere omkostninger end solceller på tage, og de er altså med til at give os billig grøn strøm.
Det er selvfølgelig positivt, men selvfølgelig er det vigtigt, at lokalsamfund og kommuner er med, så både naturens og borgernes behov bliver tilgodeset.
Allerede i dag tages der hensyn til natur og lokale forhold.
Mange opstillere går i dialog med lokalsamfundene og finder løsninger, som sikrer både biodiversitet og beskyttelse af naturen ved solcelleanlæg.
Det kan f.eks. være beplantning, der skærmer for solcellerne, eller plads til vandhuller og søer.
Konkret har vi hævet den bonus, nære naboer får, med 50 pct. Og derudover har vi hævet det beløb, opstillere betaler til kommunerne, med 150 pct.
Derudover udgav ministeren for byer og landdistrikter sidste år en bekendtgørelse om, hvor tæt på boliger der bør opstilles solceller.
Faktisk går det fremad med solceller på tage.
Omkostningerne er faldet de seneste år, og vi kan se, at der bliver sat flere op.
I 2024 steg kapaciteten med mere end 200 MW.
Til sammenligning blev der i 2019 installeret 22 MW.
Der er altså i 2024 opsat næsten ni gange så meget ny kapacitet som tilbage i 2019.
Et eksempel på det er, at vi i marts i forlængelse af regeringens solcellestrategi fra maj 2024 vil fremsætte et lovforslag, der bl.a. skal fremme solceller på erhvervsbygninger, og det kan kommunerne også bruge.
Regeringen kigger også på, om reglerne for kommunernes modregning af økonomiske gevinster ved egenproduktion af solcellestrøm bør justeres.
Målet er mindre bøvl og færre indrapporteringskrav til kommunerne.
Jeg kan oplyse, at kommuner og regioner i dag frit kan etablere solceller, så længe det sker i et selskab oprettet med begrænset ansvar.
Det er godt, at reglerne er, som de er, så velfærd og kommercielle aktiviteter som elproduktion holdes adskilt.
Jeg vil også nævne, at Energistyrelsen altid står til rådighed med vejledning og sparring til kommunerne.
Jeg sætter pris på, at Dansk Folkeparti ønsker, at vi skal skabe de bedst mulige rammer udbygningen af solceller på tage.
Det er klogt, det skal vi have, og det får vi også mere af i fremtiden.
Nu er det jo en bred forligskreds, men alligevel æres den, som æres bør.
Enhedslisten har haft et stort fokus på at få igangsat flere projekter i relation til etageejendomme.
Her vil bl.a. almennyttige boliger og andels- og ejerlejligheder kunne søge om støtte til at opsætte solceller på deres tage.
Der udmøntes 52 mio. kr. frem mod 2030, og puljen forventes at åbne for første gang i år.
Når det er sagt, vil det ikke være klogt at sætte en prop i udbygningen af markanlæg.
Altså, ligesom København ikke skal tvinge kommunerne til at opsætte solceller på marker, skal København heller ikke bestemme, at kommuner, der lokalt ønsker at opsætte solcelleanlæg, ikke må.
Derfor kan regeringen ikke bakke op om DF's forslag.
Vi har to niveauer i det her land, som styrer den fysiske planlægning: kommunerne som hovedregel og i særlige tilfælde staten.
Det er kommunerne, der har ansvaret for lokal planlægning og har ansvaret for at udstede den lokalplan, som muliggør, at man kan bygge en solcellepark.
Jeg går ind for lokaldemokrati.
Jeg går ind for, at de politiske beslutninger træffes tæt på borgerne, og derfor står jeg fuldt bag, at det er en kommunal opgave at foretage den afvejning.
Det har jeg så tillid til at kommunerne kan gøre.
Så til forskel fra Dansk Folkeparti går jeg ikke ind for københavneri; at det skal være her i Folketingssalen, at nogen skal sidde og køre hen over de kommuner, hvor det lokale demokrati har besluttet at de gerne vil have et solcelleanlæg.
Så det går jeg ind for.
Det andet er selvfølgelig en fuld opfordring til, at både kommuner og opstillere er i ordentlig dialog med de pågældende borgere, sådan at man selvfølgelig prøver at afveje de gener, der er.